SBM maak reusedonasie aan die krisisfonds - Corona Krisissentrum
Tuis / Beweging Oplossings / SBM maak reusedonasie aan die krisisfonds
SBM maak reusedonasie aan die krisisfonds
Die Solidariteit Beleggingsmaatskappy (SBM) verteenwoordig 'n groepering van instellings in die Solidariteit Beweging wat uit Sol-Tech, Akademia, die Skoleondersteuning-sentrum (SOS), Solidariteit Finansiële Dienste en Kanton Beleggings bestaan. Die SBM het tydens Helpmekaardag op 7 April 'n reusedonasie van R250 000 aan die krisisfonds gemaak.
Dié instellings, wat almal by die helpmekaardag betrokke is, en werknemers van die instellings dra vrywillig by tot die krisisfonds. Akademia en Sol-Tech het ook hul eie veldtogte en inisiatiewe ter ondersteuning van die dag van stapel gestuur. Die instellings word almal volgens 'n streng sakegrondslag bestuur. Die fokus van die ondernemings is om dienste aan die gemeenskap te lewer.
Volgens Henk Schalekamp, besturende direkteur van SBM, is die beleggingsgroep se bestaansrede geanker in dienste aan dié groep se gemeenskap. Deur die suksesvolle lewering van dienste word die instellings in staat gestel om hul belange uit te brei. "Ons saak is die gemeenskap en daarom maak die gemeenskap vir ons saak. Dit is maar skaars 'n maand ná die uitbreek van Covid-19 in Suid Afrika, maar dit is reeds duidelik dat die gevolge van dié virussiekte 'n groot impak op die gemeenskappe van Suid-Afrika gaan hê. Dit is onrealisties om van die staat te verwag om hierdie krisis alleen te hanteer of om van die staat alleen afhanklik te wil wees," het Schalekamp gesê.
Dit is in die gees van die Afrikanergemeenskap om op mekaar ingestel te wees. Nadat Afrikaners grootliks alles in die Anglo-Boereoorlog verloor het, het individue in die gemeenskap weer hul voete gevind deur die krag van die gemeenskap. Dit was nie die staat nie; dit was goeie buurmanskap en gemeenskapskrag wat die wa deur die drif getrek het en die toekoms vir die volgende geslag oopgemaak het.
"Om dienste aan die gemeenskap te lewer is ons bestaansrede en om lede van hierdie gemeenskap te kan ondersteun in hul oomblik van nood is ons voorreg. Elke onderneming wat in 'n gemeenskap sake doen en daartoe in staat is, het nou die verantwoordelikheid om by daardie gemeenskap betrokke te raak. Dit sal weer beter gaan en dan wil ons kan sê ons was daar en ons het gehelp," het Schalekamp gesê.